ปังปิ้งคาเฟ่ ร้านนมสดและขนมปังปิ้งเล็กๆในห้างเซ็นทรัลปิ่นเกล้า ร้านนี้เมนูเยอะมากครับ ไม่ว่าจะเป็นนมสด ขนมปังปิ้ง และฮันนี่โทสต์ครับ แถมแต่ละเมนูยังมีอีกหลายรสชาติให้เลือกอีกมากมายด้วยเช่นกันครับ วันนี้หลังจากทานมื้อหลักเสร็จก็อยากหาของหวานเพิ่มเติมเลยมาลองทานดูครับ ผมสั่งนมสดเย็นและฮันนี่โทสต์ รสชาติโดยรวมของสองเมนูที่ลองก็ถือว่าใช้ได้ครับ ราคาก็ไม่แพงมากเกินไปอีกด้วยครับ

[การเดินทาง]
ร้านนี้ตั้งอยู่ที่ชั้น 2 ของห้างเซ็นทรัลปิ่นเกล้าอยู่ตรงหน้าธนาคารธนชาติครับ ถ้าเข้ามาจากด้านหน้าห้างก็เดินขึ้นบันไดเลื่อนมาชั้น 1 จะเจอร้านอยู่ติดกับบันไดเลือนเลยครับ

[บรรยากาศ/การบริการ]
ร้านนี้เป็นร้านเค้าเตอร์เล็กๆริมทางเดินห้างครับ (ไม่ได้เป็นร้านนะครับ) มีโต๊ะให้ลูกค้านั่งชิวๆมองวิวด้านล่างได้อยู่ประมาณ 5-6 โต๊ะเท่านั้นเองครับ เหมาะสำหรับคนที่มานั่งรอเพื่อนมากกว่ามานั่งทานจริงจังครับ การบริการของพนักงานค่อนข้างเฉยๆครับ ไม่ได้บริการอะไรมากนอกจากเสิร์ฟครับ

[รสชาติอาหาร/ความคุ้มค่า]
วันนี้ผมสั่งนมสดเย็นและฮันนี่โทสต์มาลองทานดูครับ สำหรับนมสดเย็นของทางร้านอร่อยใช้ได้เลยครับ ส่วนฮันนี่โทสต์นั้นพอใช้ได้ครับ ไม่ได้ถึงขั้นประทับใจมากเท่าไรครับ

Shibuya Honey Toast (119 บาท)
- ฮันนี่โทสต์ของทางร้านใส่ไอศครีมวานิลลามาให้ถึงสองลูกด้วยกันครับ เสียดายที่ตัวโทสต์ของทางร้านนั้นยังไม่ค่อยชุ่มฉ่ำเท่าไร เพราะทางร้านใช้ขนมปังแบบสูงๆทำให้เนยยังไม่ชุ่มไปถึงส่วนล่างสักเท่าไรครับ ส่วนไอศครีมวานิลลาของทางร้านก็อร่อยใช้ได้มาตรฐานครับ (3/5)

นมสดเย็น (40 บาท)
- นมสดเย็นของทางร้านอร่อยเลยครับ รสชาติออกหวานๆหน่อย ถ้าคนไม่ชอบทานหวานอาจจะรู้สึกว่าหวานไปหน่อย แต่สำหรับผมแล้วชอบครับหวานๆมันๆ

ตอนนี้ทางร้านมีโปรโมชั่นร่วมกับ True นะครับ สำหรับลูกค้าที่สั่ง Shibuya Honey Toast และนมสดเย็น ก็จะได้นมสดเย็นอีกแก้วนึงครับ 

ในห้างเซ็นทรัลปิ่นเกล้ามีร้านที่ขายขนมปังปิ้งและนมสดอยู่ไม่มาก ถ้าใครชอบและอยากจะลองสามารถมาลองที่ร้านนี้ได้ครับ ราคาไม่แพงและรสชาติพอใช้ได้ครับ